מסכת סוטה דף מט עמוד ב

בעקבות משיחא - חוצפא יסגא, ויוקר יאמיר, הגפן תתן פריה והיין ביוקר, ומלכות תהפך למינות, ואין תוכחת, בית וועד יהיה לזנות, והגליל יחרב, והגבלן ישום, ואנשי הגבול יסובבו מעיר לעיר ולא יחוננו, וחכמות סופרים תסרח, ויראי חטא ימאסו, והאמת תהא נעדרת, נערים פני זקנים ילבינו, זקנים יעמדו מפני קטנים, בן מנוול אב, בת קמה באמה, כלה בחמותה, אויבי איש אנשי ביתו, פני הדור כפני הכלב, הבן אינו מתבייש מאביו, ועל מה יש לנו להשען? על אבינו שבשמים.

**מאפייני ימות המשיח**

1. **מהות המאפיינים**

רוב התופעות המוזכרות כאן נראות שליליות. עם זאת, זמן גאולה מתאפיין ביכולת הפיכת שלילה לחיוב:

"חשוכא מהפכן לנהורא, וטעמין מרירא למתקא[[1]](#footnote-1)". לפיכך נביא פירושים מנוגדים בכל תופעה. בשני צדדי הפרשנות ניצבים בעיקר הרב אלחנן וסרמן, שראה בציונות מהלך שלילי[[2]](#footnote-2), והרב קוק, שדרכו להוציא יקר גם מזולל. גם בבן יהוידע[[3]](#footnote-3) פירש "הכל לטובה". נתבונן במאפיינים בפירוט:

ב.**עקבות המשיח**

רש"י כותב: "בעקבות המשיח - בסוף הגלות לפני ביאת משיח". דהיינו שימות המשיח מתאפיינים בשיבת עם ישראל לארצו. קשה שלא לייחס זאת לימינו אנו. אף הרמב"ם כתב לגבי זיהוי המשיח: "בנה מקדש במקומו וקבץ נדחי ישראל הרי זה משיח בודאי[[4]](#footnote-4)". בביטוי 'עקבות' טמונים דרכי התנהלות ההשגחה בדור זה: "בשביל שני דברים נקראים עקבות, בשביל שבאים **קמעא קמעא**, ובשביל שכל סגולות הגאולה באות בדרך עקיבין, היינו עקיפין, בדרך של **סחור סחור**, כדי שלא יתאחזו בהם קליפות הטומאה[[5]](#footnote-5)".

ג. **חוצפא יסגא**

ניתן לפרש 'יסגא' כגדולה ציבורית: " כל מי שחוצפתו גדולה יותר, יחשב כבר-סמכא גדול יותר. זאת רואים אנו כיום. התכונה היחידה הנדרשת כדי להיות מנהיג מפלגה, היא החוצפה[[6]](#footnote-6)".

מאידך יש שהציעו כי החוצפה היא דווקא לטעון שבניין ירושלים איננו גאולה[[7]](#footnote-7) . או ש"אפילו אדם פשוט וריק מתורה וקיום המצוות, יעיז פניו להתפלל ולצעוק אל ה' שיוציא אותו מהרפש.. **וזהו מעלה גדולה מאוד, כי עיקר העבודה היא התחזקות[[8]](#footnote-8)".** בבניהו מוצא כאן רמז מפתיע להתחדשות לימוד תנ"ך בחוצפה, שכן האותיות העוקבות ל'משיח' הן **נתכ** ט. ט הוא טוב, רמז למצוות "וגם בזה יתנהגו בחציפות". הרב קוק סבור, שהחוצפה עשויה להביע תביעה לגדלות בכמה תחומים:

1.תביעת הבנה של האידיאלים המתבטאים בפרטי מצוות.

"החוצפה דעקבתא דמשיחא באה מפני שהעולם הוכשר כבר עד כדי לתבע את **ההבנה, איך כל הפרטים הם מקושרים עם הכלל**, ואין פרט בלתי מקושר עם הגודל הכללי יכול להניח את הדעת. ...ואנו מוכרחים להשתמש בתרופה העליונה, שהיא הוספת כח בכשרון הרוחני, עד אשר הדרך איך להבין ולשער את הקשור של כל עניני הדעות והמעשים התוריים עם הכלל היותר עליון יהיה דבר המוכן והמוצע בדרך ישרה על פי הרגשות הנפשות השכיחות, ואז ישוב כח החיים הרוחניים כמעשה ובדעה להופיע בעולם, ותשובה כללית תחל לתת את פריה[[9]](#footnote-9)".

2. תביעה לאומץ וחיות בתורה. "הם דומים שמצאו רק צדדים כהים של רגש בלא דעת, של פחדנות ומורך בלא אומץ לב... ויחם לבבם בקרבם[[10]](#footnote-10)".

3. העזה ללמוד סתרי תורה. "ראשית כל ההכשרים היא הסרת הפחד העודף של המחשבה ..כח החוצפה שהוכרח להתגבר.. אע"פ שבא מצד השפל.. פועל בכוחו העז לקחת ממנו.. את נצוצי הקדושה – מניעת הפחד המחשבי מפני העוז המובטח הצפון באור חיינו[[11]](#footnote-11)".

"החוצפא של עקבתא דמשיחא היא מעוט אור לשם תקון הכלים, ... בלא החוצפא דעקבא דמשיחא לא היה אפשר לבאר רזי תורה בגילוי גמור, רק ע"י התעבות ההרגשות שע"י החוצפא, יהיה אפשר לקבל הארות שכליות עליונות מאד, וסוף סוף שהכל ישוב לתקון גמור[[12]](#footnote-12)".

ג. **יוקר יאמיר**

מהרש"א מזהה חילופי ערכים באשר לידוענים: "יאמיר- מלשון חילוף, שהיוקר והכבוד יתחלף".

בחידושי אגדות הוא מוסיף תיאור של צרכנות להוטה מדי: "שלא יהיה היוקר מפני שלא יהיו השנים מבורכות, אלא שיהיה היוקר על ידי המעוותים והיינו מפקיעי שערים". הסבר זה משתלב היטב עם ההמשך:

 ד. **הגפן תתן פריה והיין ביוקר**

"שהכל עוסקין במשתאות[[13]](#footnote-13)". אולם גם כאן לרב קוק בשורה: במהלך תיקון המידות, גם האומה עוקבת אחרי הנחיית הרמב"ם לתיקון עיוות על ידי נטייה לקיצוניות השנייה. השמחה ביין היא תגובת-נגד לדכאון בגלות. "מתוך ההשתקעות החמרית של שיכורי אפרים.. היה צריך שדורות רבים ישתרשו במוסר הפכי, במאיסת החיים ובחסימת דרך לכל הוד ונועם חושי, עד שדכדוך הנפש הגיע לגבול קיצו. ועתה.. **הכוחות חוזרים וניעורים בשצף**.. והתכלית היא ההעמדה בדרך השיווי על ידי חכמי תורה בעלי גבול[[14]](#footnote-14)".

ה. **מלכות תהפך למינות**

הרב קוק סבור שמדובר דווקא במלכות הגויים. קץ יבוא גם להכרת הטובה המעטה של הנצרות ליהדות על עצם קיומה. "שתגעל את הניצוצות של רוח ישראל.. שנמסך ברוחם, ותגבר בזה ביותר שנאת ישראל.. וקטני נפש חושבים לחקות את הכפירה המתרחבת אצל הגויים... כל מקום סוף כל סוף המחשבה הזאת בעצמה של החפץ להיות עומד על העצמיות הנקיה בלא עירוב השפעה חיצונית... תקרא את ישראל לתשובה[[15]](#footnote-15)".

 **ו. אין תוכחת**

רש"י מדמה את המצב לימי שפוט השופטים[[16]](#footnote-16): "שכולם נכשלים בחטאות וכשמוכיחין אומר לו אתה כמוני". הרב וסרמן מקונן: "בימינו בטלו המוכיחים .נואמים יש די והותר, אולם אלה אינם מוכיחים. אין מנהגם להעלות כלל דברי תורה על שפתיהם. מי הם הנואמים? תעמלני מפלגות שכורים אשר תפקידם להרדים את ההמון בחלומות מתוקים על גאולת ישראל שתביא המפלגה הלאומית". הרב קוק מציע שבאמת יש תוכחות שליליות שראוי לזנחן:

"יש לעיין בדרכי בני אדם כשרוצים להוכיח איזה איש להסירו מדרכו, **אולי זה הדרך לפי ענינו טובה היא, אע"פ שיש בה חסרונות**, אבל בחסרונותיה מגינות עליו בעד חסרונות יותר עצומות. והשי"ת ידריכנו במעגלי צדק, שלפעמים **פיתוי היצר הוא להשתקע בתוכחות** לכ"א, ואין זה כי-אם רוע לב. והמרחם רחום יכפר[[17]](#footnote-17)"..

ז. **בית וועד יהיה לזנות**

כיוון שיש חוצפה ואין תוכחה[[18]](#footnote-18).רש"י מתאר חורבן עגום: "שכלו החכמים ואין לומד תורה. ויהא חרב מאין איש ובעלי זימה מתגודדים שם מפני שחוץ לעיר היו בתי מדרשות שלהם".

 הרב מרגליות[[19]](#footnote-19) מצביע על לימוד תורה ביקורתי: "אמר רבי אחא בר חנינא: מאי דכתיב ורעה זונות יאבד הון, כל האומר שמועה זו נאה, וזו אינה נאה - מאבד הונה של תורה[[20]](#footnote-20)"! בבן יהוידע מהפך גם כאן את הדברים לטובה, שזנות היא מלשון 'זנים מרוקחים', דהיינו בשמים, או לשון תזונה מן התורה. הרב קוק מוצא בהתעוררות יצר העריות תחיה של הכח המדמה, שעלול להביא מחד לעבודה זרה, ומאידך לנבואה: "בעולם שולט רוח מגושם. "אי לך ארץ שמלכך נער ושריך בבקר יאכלו". אמנם כל זה הוא יסוד עצה מרחוק, עצת ד' היא **להשלים את כח המדמה**, מפני שהוא בסיס בריא לרוח העליון שיופיע עליו, ומתוך העליונות של התפיסה הרוחנית שקדמה בישראל הוכרח כח המדמה להתמוגג, מה שגרם חלישות לאחיזת רוח הקדש העליון, שעתיד לבא ע"י מלכא משיחא. על כן מתבסס כעת רוח המדמה עד שיגמר בכל תיאורו, ואז יהיה כסא נכון ושלם לרוח ד' העליון[[21]](#footnote-21)". אפילו יצר הזנות מבקש הנחיה ותיקון מאת החכם מכל אדם:

"...הפרצוף הדמיוני לאחיזת הדעת בהגלמתו מצד אחד והיופי בכל תיאוריו מצד השני, וזה הושלם בימי שלמה: "אז תבאנה שתים נשים זונות" לפני משפט מלך ישראל היושב על כסא ה'.. באחרית הימים עקבות כח המדמה מתגלים..[[22]](#footnote-22)".

ח. **הגליל יחרב**

רבי רפאל עמנואל חי ריקי פירש זאת בפשטות, על פי מצב הגליל כפי שמצאו לפני יותר ממאתיים שנה, והתעודד נוכח הבניה שתציע "מקום לדור לגלויות הנקבצות[[23]](#footnote-23)". לדעת הבן איש חי "גליל לשון גלות.. ר"ל: לא יהיה עוד גזירת גלות ותחרב.. או יובן גליל מלשון גולל ודופק זה הקבר, **שלא תימצא המיתה בעולם .. כי בלע המוות לנצח[[24]](#footnote-24)".** כרך יחדיו ימות המשיח ותחיית המתים.

ט. **הגבלן ישום**

"בתנא דבי אליהו [זוטא פט"ז] גרס **והגולן**, וביד רמ"ה [סנהדרין צז א] גרס ו**הגויל** יאשם, וביאר שגוילי ספרי תורה יענש ויכלה מחמת מיעוט לומדיו, וגרס ואנשי הגויל יסובבו, וביאר שכותבי ספרי תורה ומוכרי גוילים יסובבו מעיר לעיר למצא פרנסה, ולא ימצאו, מחוסר לומדים[[25]](#footnote-25)".

בבניהו סבור, כי ה'גבלן' הם חכמי ארץ ישראל החפצים לתקן סייגים. אך בבן יהוידע הציע: "גבל זה הר עשיו.. כי תרגום 'הר שעיר' – טורא דגבלא (תרגום יונתן). ו**זה** ישומם".

י. **אנשי הגבול יסובבו מעיר לעיר ולא יחוננו**

לצערי האסוציאציה שלי היא אנשי גוש קטיף. בבן יהוידע כתב לעומת זאת: "כוחות החיצונים.. יסובבו לפתות את בני האדם להחטיאם בחלקת לשון, ולא יחוננו – שאין דברים מתקבלים ולא ימצאו חן[[26]](#footnote-26)".

יא. **חכמות סופרים תסרח**

"חכמי הדור הזה לא ישנו בדרך קצרה, אך יאריכו בדבריהם... מלשון 'סירכיה נקט ואזיל[[27]](#footnote-27)".

"מתרבים דברים בטלים רבים בצורה של ספרות, של קיבוץ, ועל ידי התגלות אורו של משיח **יהפכו כולם לקדושה**[[28]](#footnote-28)". הרב קוק מזהה כאן את סופה של דרך החינוך על ידי ציונים ותחרות:

"ואמר רבא האי מקרי ינוקי דגריס ואיכא אחרינא דגריס טפי מיניה לא מסלקינן ליה דלמא אתי לאיתרשולי רב דימי מנהרדעא אמר כ"ש דגריס טפי. קנאת סופרים תרבה חכמה" "כשחשבנוהו יתן לב להיות למד יפה שדואג מקנאת חבירו שסלקוהו מפניו שיביישנו בבני העיר[[29]](#footnote-29)".: "החכמה שמתרבה מתוך קנאת סופרים, כיון שבאה מתוך קנאה **סופה להרקב,** וכל רקבון יש בו סרחון, וזאת היא חכמת סופרים שתסרח בעקבתא דמשיחא וע"י סרחון זה תתבטל צורתה הקודמת, ויוחל להיות מאיר אור הנשמה של החכמה העליונה מכל קנאה, שהיא למעלה מחכמת סופרים, היא החכמה שתצא לאור ע"י שיר חדש ושם חדש אשר פי ד' יקבנו[[30]](#footnote-30)".

יב.**יראי חטא ימאסו**

כל מי שסר מרע משתולל על הבריות- כל העולם אומרין עליו שוטה הוא היינו משתולל לשון שטות (סנהדרין צז. ורש"י שם). ניתן להציע שמדובר ביראת חטא הנובעת מפחד, ולפיכך מחלישה וממותקת מן החיים, ויש אמת מסויימת בהתנגדות לה. פחד עלול לגרום שמירה יתירה וניתוק מעולם החומר. "עם ישראל גוי אחד בארץ, שהשניות שנואה לו על פי שרש נשמתו, מרגיש כי ההפרדה בין החומריות ובין הרוחניות מסבה לו צער גדול ועמוק, ו...פושעי ישראל סוף סוף גם הם בני עם אחד, גם הם אינם יכולים לסבל את השניות, ועל כן הם מקדימים בעבודת הנתיצה ואחרי שגמרו את עבודת הנתיצה של אליל הרוחניות... הולכים פושעי ישראל ושוברים בעצמם את אלילי הזמן, שוברים ומנפצים ומנקים את המקום מהרוחניות המזויפה ומהחומריות הריקה והשפלה ומפנים דרך לקדושה העליונה[[31]](#footnote-31)". "יראי חטא ימאסו במידת היראה ויעבדו את ה' מתוך אהבה[[32]](#footnote-32)". כפי שכתב הרב קוק במאמר הדור: "הוא לא יוכל לשוב מיראה, אבל מאד מוכשר הוא לשוב מאהבה שיראת הרוממות תתחבר עמה".  בבן יהוידע כתב בפשטות: "האומר: 'אנכי ירא מן החטא'.. נמאס בעיני הגדולים. כי יאמרו לו: למה תירא? **והלא בידך מסור הדבר שלא תחטא ולא תחטיא".**

יג. **האמת תהא נעדרת**

"ותהי האמת נעדרת- אמרי דבי רב: מלמד שנעשית עדרים עדרים והולכת לה[[33]](#footnote-33)"

"בשיר השירים רבה דרשו... להיכן הולכת? דבי רבי ינאי אמרי, הולכת ויושבת לה עדרים עדרים במדבר, וביארו בשם הגר"א שלשון "ותהי" משמע קיום והויה, ואילו לשון "נעדרת" משמע כליון, לכן דרשינן שנעשית עדרים עדרים, וביאורו כמו שכתב מהרש"א בסנהדרין, שאנשי אמת יהיו נחבאים בשדות מפני הדור ההוא[[34]](#footnote-34)". או בפשטות "שתהיינה הרבה כתות ומפלגות וכל אחת תאמר שרק איתה האמת[[35]](#footnote-35)". הבן יהוידע רואה בחזונו דווקא "עדרים עדרים בלימוד הקבלה[[36]](#footnote-36)".

"מתרבה סגולת האחדות באומה. המעשים הטובים והדעות והאור האלוקי הנמצאים בצדיקים פועלים על קדושת הכלל יותר מבשאר הזמנים. **טמונה היא סגולה זו במטמון של קטגוריא ומריבות, אבל תוכו רצוף אהבה ואחדות נפלאה**[[37]](#footnote-37)".

"נע**ד**רת פירוש נע**ק**רת לפי סדר את-בש.. תגדל המידה של כפיות טובה ושילום רעה תחת טובה באופן שלא היה כמותה[[38]](#footnote-38)". הרב קוק מתאר התחדשות תמידית מאתגרת, דווקא מתוך הידיעה כי האמת מפוזרת היא - יש ללקטה. "**שאלת הודאות המקורית**
ידיעות מקוריות... והקשבות, רבות ערך, גדולות ורחבות, נולדות, והן באות עם תעודות ודאיותן, והן מעלות את הנשמה למקום עליון.
ובמקום העליון באה השאלה עוד הפעם מחדש, על הודאיות החדשות, העשירות יותר עליונה, שבתחילה מופעת היא בכליל הודה, ביפעת שמחתה, ואחר כך באה השאלה, בן מי זה העלם, אם ראוי לבוא בקהל?  והרעיון המחקרי חוזר ונעור, מבקש לו נתיבות, ומבקש ומוצא. והודאיות החדשה משתרשת עמוק עמוק בנשמה, באה לכוח של פעולה, דחיפה חזקה להשפיע, ולהחטיב את החיים של חוג רחב, באה ומפעמת, עד העלייה החדשה, שעל ידה הכל נשכח. כל העושר העבר גז וחלף, וציורים מעולם יותר עליון באים, מאויר דכי, טהור ורענן, מאורות זורחים, **בצורה שלא פוללה מעולם.** ועל דבר העבר אין זיכרון, ההווה והעתיד מלבב ומנעים, היצירה הולכת ומתרבה, והודאיות עולה למרום קצה.
והנה **רוח חקר בא ומכניס עיצבון חדש, כדי להוליד שמחה עליונה**, וגילוי עולם מתוקן. אשר לא ספר להם ראו ואשר לא שמעו התבוננו[[39]](#footnote-39)".

יד.**נערים פני זקנים ילבינו זקנים יעמדו מפני קטנים**

בגמ' חגיגה (י"ד ע"א) איתא: י"ה קללות קלל ישעיה את ישראל, ולא נתקררה דעתו עד שאמר ירהבו הנער בזקן והנקלה בנכבד. וביאר המהרש"א, דלכך נתקררה דעתו, כיון שאחז"ל: בעקבות משיחא חוצפא ישגא.. נערים פני זקנים ילבינו וכו'. והואיל וקללה זו סימן היא לביאת המשיח, משו"ה נתקררה דעתו[[40]](#footnote-40)".

טו.**בן מנוול אב, בת קמה באמה, כלה בחמותה**

נראה להציע גם כאן, שמתוארת התרופפות מסויימת ביחס בין הילדים להורים, מתוך מעבר מקשר של פחד והטלת משמעת, ליחס של אמון, כבוד ואהבה. כן הוא .**הבן אינו מתבייש מאביו**, אלא ישוחח עימו בכנות.

טז.**אויבי איש אנשי ביתו**

"ישנם ניצוצי קדושה הנמצאים ברשעים.. שהוא ישנא את הצדיק בתכלית השנאה.. משתחררים ממנו – כי אין הם יכולים לסבול מעשיו- והולכים ונדבקים בהצדיק.. בעקבות משיחא נשארו רק הניצוצות האחרונים, החלשים והשפלים.. **ויש דמיון רב בין הרע והטוב כמעט ללא הכר**.. כאשר האויבים הם מאנשי ביתו- הוא לא יכול לנקום בו. מפני זה שנאתו מתגברת ביותר. ועל ידי זה הצדיק יכול להוציא ממנו כל הנצוצי קדושה[[41]](#footnote-41)". הראב"ד חוזה תיקון של פיזור פיזי למשפחה:

"והשיב לב אבות על בנים ולב בנים על אבותם- כלומר לב האבות והבנים אשר נפל בם מורך מפחד וברחו אלה פה ואלה פה מפני צרותם, ישוב אותו היום לגבורתו וישובו אלה את אלה ויתנחמו זה בזה אמן[[42]](#footnote-42)". הרב קוק צופה בירור קשה בערעור גבולות המשפחה, שיביא לתא משפחתי נאמן.

"האמון המשפחתי הוא תולדה והמשכה קוית מאותה האמונה הגדולה השרויה בעומק האהבה...

 העולם הולך ותועה בנתיבותיו, אבל מבקש הוא את האמון האלהי... האמון המשפחתי בהבנותו ובשכלולו יסוב ויעבור את כל גבוליו וימצא את משקלו הנכון בכל הערכים היחושיים, ימצא את מעמדו הישר הבלתי מעוול ... האמונה הפנימית, היודעת את כבודה, את אשרה וגבורתה המדושנת עונג פנימי, המכירה שהיא בכל מושלת, שהיא מחלקת במדה ובמשקל של צדק ויושר, אור וחיים.... על פי סדר וערך של יחושים נאמנים, דרוכים ברוח שלום ואמת, אמונת עולמים זו תהיה תפארת הכל[[43]](#footnote-43)". ניתן לומר, שבצד הצער הנוקב על ריבוי גירושין, ניתן להבין שכיום מתמעטים המקרים בהם אישה יושבת כאסירה בבית בעלה נוכח שיקולים כלכליים או חברתיים. בנוסף, האתגר כיום הוא ליצוק תוכן לזוגיות של עשרות שנים, בשל התארכות תוחלת החיים, עליה יש להוסיף את ריבוי הזמן הפנוי.

**יז.פני הדור כפני הכלב** "שלא יתביישו זה מזה[[44]](#footnote-44)". הרב וסרמן מפרט את גנות הכלב:

"דרכו של כלב להתקדם ולרוץ לפני בעליו; לכאורה נדמה, כאילו הכלב הולך לו כאוות נפשו והאדון נגרר אחריו ומכבד את רצון כלבו. אך האמת היא, כי נהפוך הוא: בעל הבית הולך אל אשר ירצה והכלב רץ לפניו ונשמע לפקודתו... רבנים בדורנו הנגררים אחרי דעת הקהל, ומשתדלים להוכיח עד כמה "דימוקרטיים" הם ומתדרדרים מן הפסגה אל התהום".

"הכלב" עולה על הכלב המפורסם, הכלב שבחד גדיא, שכל אחד מהנימנים בהחד גדיא יודע מי עשה לו רעה, השוחט על המלאך המות.. והגדי על החתול. ורק הכלב חושב שהמקל הוא עשה לו רעה, ולא יודע שמי שאוחז המקל הוא שעשה לו רעה.. וככה יהיה בעקבתא דמשיחא, שהדור יחשוב שהגוים עשו לישראל רע, ולא ידעו ש"אשור שבט אפי". וזה פני הדור בעקבתא דמשיחא כפני **ה**כלב, בה' הידיעה[[45]](#footnote-45)".

"ובפירות תאנה הביא בשם פתח עינים [בסנהדרין צז ב] שבדור ההוא יהיו אף העניים עזי פנים, ודומין לכלב שהוא עז נפש [ביצה כ"ה ב] אף שאין עני מכלב [כדאמרינן בשבת קנה ב][[46]](#footnote-46)". אפשר שמדובר בעשירים קמצנים ככלב[[47]](#footnote-47). אף כאן מוצא בבן יהוידע את המיטב שבכלב: "גדולי הדור... כחשיבות הכלב ש**כ**ולו **לב**, ונאמן לאדוניו, כן הם כל אחד יש לו לב מבין להכיר את בוראו ונאמנים הם לאדון הכול יתברך שמו".

**יח** **ועל מה יש לנו להשען? על אבינו שבשמים.**

"בקובץ מאמרים כתב בשם הגר"ח מוולאזין שסיום המשנה הוא הקללה הנוראה ביותר, וגדולה היא מכל הקללות שקדמו לה, ועומק הכוונה, שיראי ה' בימים ההם יתיאשו וירפו ידיהם מללחום מלחמת ה' בחוטאים, עד שלא יהיה על מי להשען אלא על אבינו שבשמים[[48]](#footnote-48)". בהחלט ניתן לפרש 'השענות' בצורה אחרת, דווקא שילוב אידיאלי של מאמץ אנושי. הלוא שיא ההשתדלות מתבטא בדוד המלך: "ארבעה מלכים היו מה שתבע זה לא תבע זה, ואלו הן דוד ואסא ויהושפט וחזקיהו, דוד אמר (תהלים י"ח) ארדוף אויבי ואשיגם וגו' אמר לו הקדוש ברוך הוא אני עושה כן[[49]](#footnote-49)". והוא האומר:

(יח) יַצִּילֵ֕נִי מֵאֹיְבִ֖י עָ֑ז מִשֹּׂ֣נְאַ֔י כִּ֥י אָמְצ֖וּ מִמֶּֽנִּי: (יט) יְקַדְּמֻ֖נִי בְּי֣וֹם אֵידִ֑י וַיְהִ֧י ה' **מִשְׁעָ֖ן** לִֽי[[50]](#footnote-50)".

1. זוהר - הקדמה דף ד עמוד א. [↑](#footnote-ref-1)
2. אולי עד יום מותו- ולא עד בכלל. [↑](#footnote-ref-2)
3. על סנהדרין דף צז עמוד א. [↑](#footnote-ref-3)
4. רמב"ם הלכות מלכים פרק יא הלכה ד. [↑](#footnote-ref-4)
5. קול התור פרק ב, אות קד. מצאתיו בלקט ביאורי אגדות בסוף הלכה ברורה, כמקורות רבים בהמשך. [↑](#footnote-ref-5)
6. הרב ווסרמן, 'עקבתא דמשיחא'. סתם ציטוט בשמו – משם. [↑](#footnote-ref-6)
7. קול התור פרק ה עמוד 621. [↑](#footnote-ref-7)
8. אמרי קדוש מסטרליסק, מובא בביאורי החסידות לש"ס, יש"י חסידה עמוד שצא. [↑](#footnote-ref-8)
9. אורות התשובה פרק ד, פסקה י. [↑](#footnote-ref-9)
10. אדר היקר עמוד קי. [↑](#footnote-ref-10)
11. אדר היקר עמוד קכא. [↑](#footnote-ref-11)
12. אורות התחיה אות לט. [↑](#footnote-ref-12)
13. רש"י . [↑](#footnote-ref-13)
14. פנקסים פסקה מה עמוד קמה. [↑](#footnote-ref-14)
15. ערפלי טוהר עמוד קו. [↑](#footnote-ref-15)
16. "א"ר יוחנן, מאי דכתיב: ויהי בימי שפוט השופטים? דור ששופט את שופטיו, אומר לו: טול קיסם מבין שיניך, אומר לו: טול קורה מבין עיניך" (מסכת בבא בתרא דף טו עמוד ב). [↑](#footnote-ref-16)
17. מדות ראיה, תוכחה, מוסר אביך. [↑](#footnote-ref-17)
18. עיון יעקב. [↑](#footnote-ref-18)
19. ניצוצי אור. [↑](#footnote-ref-19)
20. מסכת עירובין דף סד עמוד א. [↑](#footnote-ref-20)
21. ישראל ותחיתו יז. [↑](#footnote-ref-21)
22. ישראל ותחיתו יח. [↑](#footnote-ref-22)
23. הון עשיר. מובא בסוף גמרא הלכה ברורה בתוך ציטוט מ'אם הבנים שמחה'. [↑](#footnote-ref-23)
24. בן יהוידע. [↑](#footnote-ref-24)
25. חברותא דף מט עמוד ב הערה .117 [↑](#footnote-ref-25)
26. לגישתו המיוחדת של הרב אלישע וישליצקי זצ"ל לאנשי הגבול יעויין בקישור: <https://www.inn.co.il/news/589361/?utm_source=webshare&utm_medium=social&utm_campaign=share&utm_content=1674034435945> [↑](#footnote-ref-26)
27. הרב מרגליות, שערי זוהר בשם בנו של הגר"א, מובא בסוף גמרא הלכה ברורה. [↑](#footnote-ref-27)
28. ערפלי טוהר עמוד סז. [↑](#footnote-ref-28)
29. ב"ב כא. ורש"י. [↑](#footnote-ref-29)
30. אורות התחיה לח. [↑](#footnote-ref-30)
31. מאמרי ראיה , 'על אחדות ושניות'). [↑](#footnote-ref-31)
32. רבי זושא, דברי אמת כי תצא, מובא בביאורי החסידות לש"ס, יש"י חסידה עמוד שצא. [↑](#footnote-ref-32)
33. סנהדרין צז עמוד א. [↑](#footnote-ref-33)
34. חברותא דף מט עמוד ב הערה 118. [↑](#footnote-ref-34)
35. מרגליות הים לסנהדרין, בשם דברי שאול. [↑](#footnote-ref-35)
36. הוא מוסיף: "וסר מרע משתולל – מי שהוא סר מרע דווקא ואין לו מצוות ומעשים טובים בפועל, זה נחשב שוטה בעיני הבריות". [↑](#footnote-ref-36)
37. אורות התחיה סעיף כה. [↑](#footnote-ref-37)
38. קול התור פרק ה. [↑](#footnote-ref-38)
39. אורות הקודש (מערכת הגיון הקודש, לג) [↑](#footnote-ref-39)
40. דף על הדף. [↑](#footnote-ref-40)
41. ערבי נחל ויגש, מובא בביאורי החסידות לש"ס, יש"י חסידה עמוד שצא. [↑](#footnote-ref-41)
42. ראב"ד על סוף מסכת עדויות. השואה למרבה הצער סיפקה לכך דוגמאות למכביר. [↑](#footnote-ref-42)
43. ישראל ותחיתו סעיף כו. [↑](#footnote-ref-43)
44. פירוש שני, רש"י סנהדרין צז עמוד א. [↑](#footnote-ref-44)
45. דף על הדף בשם הרב וסרמן. [↑](#footnote-ref-45)
46. שם. [↑](#footnote-ref-46)
47. עץ יוסף על עין יעקב. [↑](#footnote-ref-47)
48. חברותא דף מט עמוד ב הערה 120. [↑](#footnote-ref-48)
49. איכה רבה פתיחתות אות ל. המלכים האחרים הסתפקו בהדרגה ברדיפה, אמירת שירה, ואף שינה. נראה שהעדיפות של דרכו של דוד מוסכמת: "ביקש הקדוש ברוך הוא לעשות חזקיהו משיח, וסנחריב גוג ומגוג. אמרה מדת הדין לפני הקדוש ברוך הוא: רבונו של עולם! ומה דוד מלך ישראל שאמר כמה שירות ותשבחות לפניך - לא עשיתו משיח, חזקיה שעשית לו כל הנסים הללו ולא אמר שירה לפניך - תעשהו משיח"? (מסכת סנהדרין דף צד עמוד א). [↑](#footnote-ref-49)
50. שמואל ב פרק כב. [↑](#footnote-ref-50)